་གྲོགས་སོགས་ཀྱི་གསལ་འདེབས་མཁན་འཛོམས་ན་རབ་མེད་ཀྱང་རང་གི་དང་པོ་ནས་གདམ་ངག་རྣམས་ཡིད་ལ་བཞག་སྟེ། ཕྱིའི་ཐིམ་རིམ་ཡོངས་དུས་ནས་འཕོ་བའི་དམིགས་པ་སྔར་སྦྱང་དུས་ལྟར་བྱས་ཏེ་རྣམ་ཤེས་ཐིག་ལེ་རླུང་མིག་སེམས་གསུམ་གཅིག་ཏུ་དྲིལ་ཏེ་ཚངས་བུག་ནས་མདའ་འཕངས་ལྟར་བླ་མའི་ཐུགས་ཀར་བསྟིམས་ཏེ་སླར་མ་འཕྲོ་བར་དོ་གཅིག་ཁྱབ་གདལ་ངང་ལ་བཞག་པར་བྱའོ། །དེ་ལ་མཆེད་གྲོགས་སེལ་མེད་པ་གཅིག་གི་རྣ་བར་འོད་གསལ་དང་ཆོས་ཉིད་བར་དོ་སོགས་གང་དགོས་རང་རང་ཐད་ཀར་ངོ་སྤྲད་གདབ། ཁྱད་པར་དུ་ཐོས་གྲོལ་ཆེན་མོ་དང་བཏགས་གྲོལ་སོགས་ཡང་ཡང་བཀླག་པས་མི་གྲོལ་བ་ནི་མི་སྲིད་པ་ལྟ་བུའོ། །ཞོར་བྱུང་སྐད་ཅིག་མའི་འཕོ་བ་ནི་དེ་ལྟར་སྦྱང་ལོང་མེད་པར་གློ་བུར་དུ་ཐོག་དང་རྦབ་ལྟ་བུའི་འཆི་བ་ལ། ད་ལྟ་ནས་སྐྲགས་སྔངས་སོགས་གློ་བུར་ཡེད་དེ་བ་ནམ་བྱུང་ལ་དེ་མ་ཐག་སེམས་སྤྱི་བོར་བླ་མའི་ཐུགས་དང་བསྲེ་བ་ལ་སྦྱང་ཏེ་གོམ་ན་འཆི་ཚེ་ཡང་བླ་མའི་ཐུགས་ཀར་བསྲེ་འཕོས་སུ་འགྱུར་བའི་ཐབས་ཟབ་བླ་ན་མེད་པའོ། །ཐ་མལ་བ་ལ་གང་ཡང་མ་སྦྱང་བ་དང་དུད་འགྲོ་ལྟ་བུ་སོགས་ལ་སྡིག་བཤགས་སྡོམ་བཟུང་དབང་བསྐུར་སོགས་བྱེད་ཅིང་དམ་རྫས་བྱིན་གྱིས་བརླབས་ནས་འཕོ་རྫས་སོགས་གང་འཛོམ་བྱས་ལ་གློ་གཡས་པར་ཕབ་ཁ་ནུབ་མགོ་བྱང་དུ་བསྟན་ལ་མཚན་དང་གཟུངས་སྔགས་འཕྲོ་བ་སོགས་བརྗོད་ཅིང་སྤྱི་བོར་སྐྲ་ནས་འཐེན། བཏགས་གྲོལ་བྱེ་སྔགས་སོགས་ཀྱིས་ངན་སོང་དུ་མི་སྐྱེ་བར་ལྷ་མའི་རྟེན་བཟང་ཐོབ་པ་སོགས་བསླུ་མེད་རྒྱལ་བའི་བཀའ་ལ་ཡིད་ཆེས་པར་བྱའོ། །གསུམ་པ་ཤི་རྒྱབ་སྐྱེ་གནས་སྦྱངས་ཐབས་ལ་གཉིས་ལས། དང་པོ་གར་སྐྱེ་བརྟགས་པ་ལ། འཆི་ཁར་དྲོད་མཆན་གཡས་དང་མགྲིན་པར་འདུས་ན་ལྷ་མིན། སྤྱིར་བོར་ལྷ། མིག་གཡས་གཡོན་དང་སྨིན་ཕྲག་མི། ལྟེ་བ་དུད་འགྲོ། མཚན་མར་ཡི་དྭགས། རྐང་མཐིལ་དམྱལ་བ། རྣ་བར་གནོད་སྦྱིན་དུ་སྐྱེ་རྟགས་དང་། རིགས་དྲུག་གི་སྣང་བ་དངོས་སམ་ཕྱོགས་མཐུན་སྣང་ཚུལ་དང་། ལུས་ཀྱི་གཡོ་བསྐྱོད་ཁུའི་ཅ་ཅོ་སེམས་ཀྱི་དགའ་ཕྱོགས་སོགས་ལ་བཏགས། ཤི་རྒྱབ་ཞག་ལྔ་དྲུག་ཚུན་ལ་ནམ་མཁའ་དྭགས་འཐིབ། སྤྲིན་དཀར་ནག་རྒྱུ་ལུགས། ཁ་ཆར་རླུང་གི་འབེབས་ལུགས། འཇའ་འོད་རྟགས་མཚན་སོགས་ལས་སྐྱེ་གནས་བརྟགས་ཐབས་ཐེག་མཆོག་མཛོད་དང་མཚན་མ་རང་གྲོལ་ལྟར་ཤེས་པར་བྱས་ནས་བཟང་པོ་ལ་གྲོགས་དང་ངན་པ་སྦྱངས་ཐབས་ལ་འབད་པར་བྱའོ། ། ཉིན་ཚོད་ཀྱི་དུས་ཚོད་བཅུ་གཉིས་ནི་དབུགས་ཆད་ན་སང་ཉིད་དེའི་དུས་ཚོད་ནས་ཞག་གཅིག་དུ་བརྩི་དགོས་ལ་བདུན་ཚིག་ཞེ་དགུ་ཡང་ཚང་བར་དགོས་སོ་མཆན། གཉིས་པ་སྐྱེ་གནས་ངན་པ་སྦྱང་ཐབས་ལ། འཆི་ཁར་མི་དེའི་སྙིང་ནང་དུ་ཨ་དཀར་པོ་བསམ་ལ་སྤྱི་བོར་ཁ་གཏད་དེ་ཨཿལོ་གྲངས་དབྱངས་ཀྱིས་བརྗོད་པས་སེམས་ཨའི་རྣམ་པར་ཡར་ཡར་སྤྱི་བོར་སོང་བའི་དམིགས་པ་རང་གྲོལ་གཞན་གཉིས་ཀའི་བྱས་པའི་སྡུག་སྒྲིབ་ཅན་མཐོ་རིས་སུ་འདོང་ངོ་། །ཤི་རྒྱབ་བདུན་གཅིག་ཚུན་རོ་རྩར་ཁྲོ་བོའི་དཀྱིལ་འཁོར་དང་བཅས་པའི་བུམ་པ་བསྒྲུབ་ཏེ། བུམ་པ་སྤྱི་བོར་བཞག་ཏེ་ཨཿལོ་གྲངས་བརྗོད་ནས་བཀྲུས་པའི་དམྱལ་བ་ནས་སྟོང་ངོ་། །དེ་བཞིན་བཞག་སྟེ་བྷྱཿབརྗོད་བཀྲུས་ཡི་དྭགས་དང་། གསང་བར་ཧྱཿབརྗོད་བཀྲུས་པས་བྱོལ་སོང་དང་། མཆན་ཁུང་ཀེཾཿབརྗོད་པའི་བཀྲུས་པའི་ལྷ་མིན། སྤྱི་བོར་ཏཾཿབརྗོད་བཀྲུས་པས་ལྷ་དང་། སྙིང་ཀར་ཨོཾ་ཨཱཿཧཱུྃ་སྭ་ཧ་བརྗོད་པས་བཀྲུས་པའི་མི་སྐྱེས་གནས་ངན་པ་ལས་དྲངས་ཏེ་མི་ལུས་རིན་པོ་ཆེའི་ཐར་བ་རྙེད་པར་འགྱུར་རོ། །ཕྱིའི་ཞག་བདུན་གཅིག་ནས་ཞེ་དགུ་བར་གང་དགོས་སུ་ཞི་ཁྲོའི་དཀྱིལ་འཁོར་བཞེང་དེ་རིགས་དྲུག་གནས་འདྲེན་སོགས་བྱས་པས་ངན་སོང་དུ་སྐྱེས་ཀྱང་དྲངས་བར་གསུངས་སོ། །སྤྱི་དོན་ལྔ་པ་ཆོས་ཉིད་བར་དོའི་ཁྲིད་མཐོང་བ་རང་གྲོལ་མ་པང་དུ་བུ་འཇུག་པ་ལྟ་བུའི་གདམ་ངག་ལ། བར་དོའི་འཆར་ཚུལ་དང་། དེ་གྲོལ་བྱེད་ཀྱི་གདམ་ངག་བསྒོམ་པ་གཉིས་ལས། དང་པོ་ནི། འཆི་དུས་སེམས་ཕྲ་རག་ཐམས་ཅད་ཐིམ་ནས་གཞི་འོད་གསལ་མངོན་དུ་གྱུར་པ་ལས་སླར་ཡང་མཆེད་པའི་སྣང་བ་ཐམས་ཅད་ཟ་འོག་ཁ་ཕྱེས་པ་ལྟར་འཇའ་འོད་ཐིག་ལེ་འཁྲིགས་པའི་ཀློང་དུ་བསམ་གཏན་གྱི་ཞག་དང་པོ་ནས་རིམ་པར་ཟུང་འཇུག་སྐུ་ཡི་ཚོམ་བུར་འཆར་བ་ལ་ཞག་དང་པོ་ལ་རྣམ་སྣང་ཡབ་ཡུམ་ཀྱི་ཐུགས་ཀའི་ཆོས་དབྱིངས་ཡེ་ཤེས་ཀྱི་རང་འོད་མཐིང་ག་དང་། ལྷ་ཡི་འོད་དཀར་པོ་གཉིས་ཀ་གཤིབ་སྟེ་འཆར་རོ། །དེ་བཞིན་དུ་གཉིས་པར་མི་བསྐྱོད་ཡབ་ཡུམ་གཙོ་འཁོར་དྲུག་གི་གཙོ་བོའི་ཐུགས་ཀའི་འོད་དཀར་དང་དམྱལ་པའི་འོད་དུད་ཁ་གཉིས་ཀ་འཆར། གསུམ་པ་རིན་འབྱུང་ཐུགས་ཀའི་འོད་སེར་པོ་དང་མིའི་སྔོན་པོ། བཞི་པར་སྣང་མཐའི་ཐུགས་ཀའི་འོད་དམར་པོ་དང་ཡི་དྭགས་འོད་སེར་པོ། ལྔ་བར་དོན་གྲུབ་འོད་ལྗང་ཀུ་དང་ལྷ་མིན་འོད་དམར་པོ་འཆར། དྲུག་པ་ཡེ་ཤེས་བཞི་སྦྱོར་ཀྱི་སྣང་བ་རིགས་ལྔ་ཞི་བའི་ལྷ་ཚོགས་ཐམས་ཅད་ཤར་བའི་ཐུགས་ཀའི་འོད་ཀྱི་རྣམ་བུ་མཐིང་དཀར་སེར་དམར་བཞི་བརྩེགས་སྟེང་དུ་འོད་ཟླུམ་རྨ་བྱའི་གདུག་ལྟར་འཆར། བདུན་པ་རིག་འཛིན་ལྷ་ཚོགས་ཀྱི་ཐུགས་ཀའི་འོད་ཁ་ཏོག་ལྔ་བསྒྲིལ་དང་། དུད་འགྲོའི་འོད་ལྗང་ཀུ་གཉིས་འཆར་རོ། །ཞག་བརྒྱད་པ་ནས་རིམ་པར་བཅུ་གཅིག་བར་དུ་བུདྡྷ་ཧེ་རུ་ཀ་དང་བཛྲ་རཏྣ་པདྨ་ཀརྨ་ཧེ་རུ་ཀ་ལ་ཀཽ་སེང་དབང་ཕྱུག་དང་བཅས་པ་འཆར་རོ། །དེ་ནས་ལྷུན་གྲུབ་སྒོ་བརྒྱད་ཀྱི་སྣང་བ་ཀ་དག་ནམ་མཁའ་འདྲ་བ་ལས་སྟེང་དུ་ཞི་ཁྲོའི་ལྷ་ཚོགས་དང་། འོག་ཏུ་རིག་དྲུག་གི་སྣང་ཆ་འགགས་མེད་དུ་ཤར་བ་ཐམས་ཅད་རང་སྣང་རིག་པའི་རྩལ་ལས་བདེན་མེད་དུ་ཤེས་པས་གྲོལ་བར་འགྱུར་རོ། །དེའི་ཚེ་མངོན་ཤེས་ལྔ་དང་རྗེས་དྲན་དྲུག་དང་གཟུང་སྤོབ་ཏིང་འཛིན་སོགས་དཔག་མེད་འཆར་བར་གསུངས་སོ། །གཉིས་པ་དེ་གྲོལ་བྱེད་ཀྱི་གདམ་ངག་ལ༑ ད་ལྟ་ལྷུན་གྲུབ་ཐོད་རྒལ་གྱི་སྣང་བ་ལ་སྦྱངས་དགོས་ཏེ། དེ་ལ་སྒོ་གསུམ་གྱི་གནད་གཟིར་བ། མངོན་སུམ་རང་ཐོག་གི་གནད་གསུམ་བརྟེན་པ། སྣང་བ་བཞི་ཡི་འཆར་ཚུལ། མཐའ་བརྟེན་གྱི་མན་ངག་དང་བཞི་ལས། དང་པོ་སྒོ་གསུམ་གྱི་གནད་ནི་ལུས་བཞུགས་སྟེང་གསུམ་ལས་མི་འགུལ། ངག་སྨྲ་བཅད་ལས་མི་གཡོ། ཡིད་དབྱིངས་རིག་འབྲལ་མེད་དུ་བྱ་བ་རྣམས་སོ། །གཉིས་པ་སྒོ་ཡུལ་རིག་པའི་གནད་གསུམ་ནི། སྙིང་དབུས་ཙིཏྟ་ཤ་ཡི་སྒྲོན་མ་དང་འབྲེལ་བའི་རྩ་ཀ་ཏི་ཤེལ་གྱི་སྦུ་གུ་ནས་ཤེས་རབ་རང་བྱུང་གི་སྒྲོན་མ་མིག་རྒྱང་ཞགས་ཆུ་ཡི་སྒྲོན་མའི་སྒོར་སྣང་བའི་མིག་སྐུ་གསུམ་གྱི་གཟིགས་སྟེངས་གསུམ་དང་མི་འབྲལ་བར་བྱ། ཡུལ་གྱི་དབྱིངས་ནམ་མཁའ་སྟོང་སེང་ལ། ནང་དབྱིངས་རྣམ་པར་དག་པའི་སྒྲོན་མ་མཐིང་སྐྱའི་རྣམ་པ་ཁ་ཏོག་ལྔ་ལྡན་གྱི་དབུས་སུ་རིག་སྟོང་ཡེངས་མེད་འཛིན་མེད་དུ་འཇོགས་པ་དང་། རླུང་གནད་ཁ་ནས་དལ་བར་ཕྱིར་རྒྱུ་གནོན་ཙམ་དུ་རང་བབས་སུ་བཞག་པ་ལས། རིག་པ་རྡོ་རྗེ་ལུ་གུ་རྒྱུད་དབྱིངས་ཀྱི་རྭ་བར་ཐིག་ལེ་སྟོང་བའི་སྒྲོན་མའི་དབུས་སུ་རེ་དྭོག་གཡོ་མཁྲེགས་མེད་པར་བཞག་པར་བྱའོ། །གསུམ་པ་སྣང་བཞིའི་འཆར་ཚུལ་ནི། དེ་ལྟར་སྦྱངས་པའི་དབྱིངས་སྣང་དང་སྟོང་སྒྲོན་ཐམས་ཅད་བཀྲ་ལམ་མེར་མཐོང་བ་ནས་ཆོས་ཉིད་མངོན་སུམ་པའི་མགོ་ཟིན། དེ་ནས་དབྱིངས་ཇེ་གསལ་ཇེ་རྒྱས་སུ་སྨིན་མཚམས་ལས་བྲལ་ཏེ་གར་གཏད་དུ་ལྷ་སྐུ་རྐྱང་བ་རེ་སྣང་ལ་གཡོ་འཁྲིགས་མེད་པར་སྡོད་ཚེ་ཉམས་གོང་འཕེལ་མགོ་ཟིན། དེ་ནས་ཐིག་ལེ་རེ་རེའི་ནང་དུ་ལྷ་སྐུ་ཡབ་ཡུམ་ཚོམ་བུར་སྣང་བའི་གང་སྟེ། གང་སྣང་སྐུ་དང་ཞིང་ཁམས་ལ་སོང་ཚེ་རིག་པ་ཚད་ཕེབ། དེ་ནས་ནང་ཤེས་ཉམས་ཕྱིའི་སྣང་ཉམས་ཐམས་ཅད་རིམ་པར་ཟད་དེ་ལུས་སེམས་སོགས་ཆོས་ཅན་གཉིས་སྣང་ཐམས་ཅད་ཆོས་ཉིད་ཀ་དག་གི་གཞི་ལ་ཟད་ནས་སངས་རྒྱས་མངོན་དུ་གྱུར་བའོ། ། བཞི་པ་མཐའ་རྟེན་མི་འགུལ་བ་གསུམ་ལ་གཞི་བཅའ་བ། སྡོད་པ་གསུམ་ཀྱི་ཚད་བཟུང་བ། ཐོབ་པ་གསུམ་གཟེར་ཐེབ་པ། གདེང་ཆེན་བཞི་མཐར་ཕྱིན་པ་བཞི་ལས་དང་པོ་ལུས་བཞུགས་སྟེངས་དང་མིག་གཟིགས་སྟེངས་དང་། སེམས་བཟོད་མེད་གསུམ་ལས་མི་འགུལ་བའོ། །གཉིས་པ་ལུས་འགུལ་བསྐྱོད་མེད་པར་རླུང་རང་བབ་དལ་བར་སྣང་བ་འདར་འཁྲིགས་མེད་པར་སྡོད་པ་གསུམ་མོ། །དེ་ཚེ་ཚད་རྨི་ལམ་གྱིས་འཛིན་པ་དང་། རྟོགས་སྒོ་གསུམ་ལ་འཆར་བའི་ཚུལ་ལས་ཤེས་པར་བྱའོ། །གསུམ་པ་ནི་ཕྱིའི་སྣང་བ་དང་ནང་གི་རྒྱུ་ལུས་དང་། གསང་བ་རླུང་སེམས་ལ་རང་དབང་ཐོབ་པ་འབྱུང་ངོ་། བཞི་པ་ནི། ཡར་སངས་རྒྱས་ཐོབ་ཏུ་རེ་བ་དང་། མི་ཐོབ་ཀྱི་དོགས་པ་མེད་ལ། མར་ངན་སོང་ལ་ལྟུང་བའི་དོགས་པ་དང་། མི་ལྟུང་བའི་རེ་བ་མེད་པའི་གདེངས་རྙེད་པའོ། །སྤྱི་དོན་དྲུག་པ་སྲིད་པ་བར་དོའི་ཁྲིད་ལས་ཀྱི་འཕྲོ་མཐུད་པ་ཡུར་བ་རྐང་ཆད་པ་ལ་ཝ་འཛུག་པ་ལྟ་བུའི་གདམ་ངག་ལ་གཉིས་སྟེ། བར་དོའི་རྟགས་དང་། དེ་གྲོལ་བྱེད་ཀྱི་གདམས་པའོ། །དང་པོ་སྲིད་པ་བར་དོའི་རྟགས་ནི། ཆོས་ཉིད་བར་དོའི་སྣང་ཆ་ཡལ་བ་དང་། ཐ་མལ་བའི་རང་ཡུལ་སོགས་སྣང་སྟེ། དེ་ཡང་འབྱུང་བ་བཞིའི་རླུང་ལོག་པའི་འཇིགས་པའི་སྒྲ་བཞི་ནི། ས་གཡོ་རི་ཉིལ། ཆུ་འཁྲུགས་མཚོ་ལུད་པ། མེ་མཆེད་འབར་བ། རླུང་འུར་བ་ཆེན་པོ་འབྱུང་ངོ་། དུག་གསུམ་གྱི་རང་གཟུགས་ཡ་ང་བའི་གཡང་ས་ཆེན་པོ་འདོད་ཆགས་ཀྱི་རང་གཟིགས་དམར་ཟིང་ངེ་བ། ཞེ་སྡང་རང༴ སྐྱེ་ཆད། གཏི་མུག༴ནག་ལམ་མེ་བ་དང་གསུམ་དང་། ངེས་པའི་རྟག་ཉི་ཟླ་མེད་ལ་སྐྱ་འོད་དེ་བ་དང་ས་བྱེ་མར་རྐང་རྗེས་དང་ལུས་ཀྱི་གྲིབ་མ་སོགས་མེད་པ། ལུས་རི་བྲག་ཟང་ཐལ་དུ་གང་ལའང་མི་ཐོག་པ། གར་བསམ་པ་ཙམ་གྱི་སླེབ་པ། ཆུ་ལ་མི་བྱང་བ། གཏམ་སྨྲས་ཚད་ལ་ལན་མི་འོང་བ་སྟེ་དྲུག་དང་མ་ངེས་པའི་རྟག ལས་རླུང་གི་གཞནགནས་གྲུ་ཟམ་འཇའ་སྐྱ་བཟང་ངན་གྲོགས་འབྱུང་པོ་ཡི་དྭགས་སྣ་ཚོགས། ལུས་མི་རྟག་པ་ཟས་གོས་དྲི་གསུར་སྣ་ཚོགས་འདི་སྣང་སྲིདཔ་འཛིན་པར་གལ་ཆེའོ།འགྲོ་འདུག་ཡིད་ཡུལ་སྤྱོད་ལམ་སྣ་ཚོགས་འགྱུར་བ་སོགས་མདོར་ན་སྣང་བ་སྐྱིད་སྡུག་བཟང་ངན་ཐམས་ཅད་མི་རྟག་པ་མ་ངེས་པའི་རྣམས་པ་སྣ་ཚོགས་འཆར་ཞིང་། མིང་བཞིའི་ཕུང་པོ་གང་ལ་ཐོག་པ་མེད་མངོན་ཤེས་དང་རྫུ་འཕྲུལ་ཅུང་ཟད་རེ་ཡོད་པ། ལུས་དང་ཆ་བྱད་ཕལ་ཆེར་བར་དོའི་ཕྱེད་སྔ་མ་དང་ཕྱེད་ཕྱི་མའི་རྣམ་པར་འཆར་ལ། ཚེ་ཚད་བདུན་ཕྲག་བདུན་ལ་འཕོ་ངེས་ལ། དེ་ལས་རིང་བ་སྲིད་ཙམ་མོ། ལོ་ལྔའམ་བརྒྱད་ཀྱི་ན་ཚོད་དབང་པོ་ཀུན་ཚང་སོགས་རྒྱས་པར་མཚན་ཉིད་ཉི་ཤུ་ཐེག་མཆོག་མཛོད་སོགས་ནས་གསུངས་ལྟར་ལ། གལ་ཆེ་སྐྱེ་གནས་བརྟགས་ཐབས་འོག་དུ་འཆད་དོ། ། གཉིས་པ་གདམ་པ་དངོས་ལ། མངལ་སྒོ་དགགས་པ་དང་། བསྡམ་པ་གཉིས་ལས། དང་པོ་མངལ་སྒོ་ངན་པ་འགགས་པར་བྱ་བ་ལ། ལས་ཀྱི་དབང་གིས་ཕོ་མོ་ཆགས་པར་སྤྱོད་པ་མཐོང་སྟེ། དེ་དགའ་ནས་འཇུག་འདོད་བྱུང་ན་གང་སྣང་ཡི་དམ་ལྷའི་རྣམ་པར་བསྒོམ་ཏེ་མི་འཇུག་མི་ཆགས་པར་དགགས་པ་དང་། ཡང་ན་དེ་ཉིད་བླ་མ་ཡི་དམ་ཡབ་ཡུམ་གྱི་རྣམ་པར་མཇལ་བར་མོས་གསང་དབང་ཞུ་བ་དང་བདེ་སྟོང་ངོ་བོར་སྦྱངས་ཏེ་འགགས་པ་དང་། ཡང་ཆགས་པའི་ཉེས་པ་འཁོར་བར་ལུས་ན་འཛིན་པ་སོགས་དང་བསྲུང་སྡོམ་ཕན་ཡོན་སོགས་དྲན་པའི་ཕྱོགས་དེར་མི་ཉེ་བའི་འགགས་པ་དང་། ཡང་གང་སྣང་བར་དོའི་སྣང་བ་མེད་སྣང་རྒྱུ་མའི་འཕྲུལ་གཟུགས་ལ་ཆགས་བྱ་ཆགས་བྱེད་མེད་པར་ངེས་པའི་དགགས་པ་དང་། ཡང་ན་འཁོར་འདས་བཟང་ངན་གྱི་སྣང་བ་འདི་དག་མེད་བཞིན་སྣང་བ་སྟོང་གཟུགས་སུ་ཡོད་ཀྱང་། དོན་ལ་ཡེ་ནས་གཞི་རིག་སྟོང་འོད་གསལ་ཀྱི་དབྱིངས་ལས་གཡོ་བ་མྱོང་ཞིང་གང་སྣང་སྐུ་དང་ཞིང་ཁམས་ཡིན་པའི་དོན་དྲན་པའི་བཀག་པར་བྱའོ། །དེ་དག་གི་སྐབས་སུ་སྔང་སྐྲགས་དང་གཤིན་རྗེ་སོགས་ཀྱིས་བལྡས་ནས་དབང་མེད་དུ་གབ་པ་སྦས་པ་བཙལ་བའི་འཇུག་པ་སོགས་ཡོད་པའི། དེ་ལ་རང་ཉིད་ལུས་མེད་སྟོང་གཟུགས་དེ་ཉིད་ཡི་དམ་ཁྲོ་བོ་སྐུར་བསྒོམ་པ་དང་། སྐྲགས་སྔང་འཇིགས་དོན་མེད་དེ། མེད་བཞིན་སྣང་བ་རྒྱུ་མ་རྨི་ལམ་ལྟར་ཤེས་པ་ཟབ་པོ། དེ་དག་དེང་སང་ནས་ཉིན་མོ་དང་གཉིད་སྐབས་སུ་འཆི་ཁ་དང་བར་དོ་ཐམས་ཅད་ངེས་པར་ཤར་བའི་མོས་པ་བྱས་ནས་སྦྱང་བ་གནད་ཆེ། དེང་སང་གཉིད་དང་རྨི་ལམ་སྐབས་ཀྱི་བར་དོར་གྲོལ་མི་གྲོལ་གྱི་ཚད་ཤེས་པར་བྱའོ། །དེ་དུས་ངོ་ཤེས་ན་རང་བཞིན་སྤྲུལ་ཞིང་སོགས་ལ་་་་་འཕེན་པ་བཏང་ཏེ་འཕོ་བར་བྱའོ། །གཉིས་པ་མངལ་སྒོ་བཟང་པོ་བསྡམས་པ་ལ། གལ་ཏེ་སྐྱེ་སྲིད་གཅིག་འཛིན་དགོས་ན། སྤྱིར་རིག་དྲུག་གི་འོད་ལ་བརྟགས་ཏེ་དམྱལ་བའི་འོད་དུད་ཁ་དང་མུན་པར་གླུ་ལེན་པ་དང་། སྡོང་དུམ་ཚིག་པའམ་བག་ནག་གཡེངས་པ་ལྟ་བུ་མེ་འོད་ཁང་པ་དམར་ནག་སོགས་སུ་མཐོང་། ཡི་དྭགས་ལ་འོད་སེར་པོ་དང་དུད་ཁ་ལྟ་བུ། དུད་འགྲོ་འོད་ལྗང་ནག་དང་ཁྲག་བཙོ་ལ། ལྷ་མིན་ལ་འོད་དམར་པོ་དང་ནག་ཚལ་ཁ་ཆར་བབས་པ། ལྷ་ལ་འོད་དཀར་པོ་དང་སྤྲིན་འཁྲིགས་པ་དང་ལྷ་ཁང་། མི་ལ་འོད་སྔོན་པོ་དང་ཁང་བཟང་སོགས་མཐོང་། ལུས་ཀྱང་ལྷ་དང་མི་ནི་དཀར་པོ་མགོ་གྱེན་བསྟན། ལྷ་མིན་བྱོལ་སོང་སྐྱ་བོ་མགོ་འཕྲེད་བལྟ། ཡི་དྭགས་དམྱལ་བ་ནག་པོ་ཐུར་བསྟན་དུ་འཆར་གནས་ཡུལ་དབུས་སོགས་ཕྱོགས་ཙམ་མཐོང་བའང་ཡོད་པས་དེ་དག་ལས་མའི་སྐྱེ་གནས་འདམས་དགོས་ལ། དེ་ཤར་གླང་ངང་བའི་བརྒྱན་པའི་མཚོ་དང་། ནུབ་གླིང་རྟ་མང་པོའི་་བརྒྱན་པའི་མཚོ་དང་། བྱང་གླིང་བ་ལང་དང་ཤིང་གིས་བརྒྱན་པའི་བརྒྱན་པའི་མཚོ་དང་། ལྷོ་གླིང་ནི་ཁང་བཟང་གི་རྣམ་པར་མཐོང་ལ། རིག་བཟང་ཆོས་རྒྱུད་ལ་ནི་ལྷ་ཁང་ཕྱག་མཚན་སོགས་མཐོང་ནས་དེར་འཇུག་དགོས། ཕ་མ་སོགས་ཆོས་དར་བའི་ཡུལ་དུ་བསམ་བཞིན་ཡི་དམ་ལྷའི་སྐུའམ་ས་བོན་གྱིས་རྣམ་པས་ཕའི་ཞལ་ནས་བརྒྱུད། ཡུམ་མཁའ་གཞལ་ཡས་དུ་མོས་ལ་རང་གི་སྦྱངས་འཕྲོ་མཐུད་པ་དང་འགྲོ་བའི་དོན་བྱེད་པར་སྐྱེ་བ་འཛིན་པར་བྱའོ། །དེ་ཡང་འདམས་དབང་མེད་པའི་ནོར་དོགས་སོགས་ཡོད་པའི་རིག་སྟོང་ཡེངས་མེད་ངང་ནས་གང་སྣང་ལྷ་སྐུར་མོས་ཤིང་གཞན་ཕན་བྱང་སེམས་ལ་སྦྱང་འདོམ་བྱེད་པ་ནི་ཞིང་ཁམས་བསྒྲོད་པ་དང་། སྐྱེ་སྲིད་བཟང་པོར་བརྒྱུད་པའི་གདམས་པ་ཟབ་མོ་ཡིན་ནོ། །སྨྲས་པ། དེ་ལྟར་འཁོར་བར་བློ་ལྡོག་ངེས་འབྱུང་གིས། །སྟོང་དང་སྙིང་རྗེ་ཟུང་འཇུག་ལམ་ལ་སྦྱང་། །འཁོར་འདས་ཡེ་དག་སྐུ་དང་ཡེ་ཤེས་ལས། ནམ་ཡམང་འདའ་མེད་ཉམ་ལེན་སྙིང་པོར་བཟུང་། དགེ་དེས་མཁའ་མཉམ་མ་གྱུར་སེམས་ཅན་ཀུན། །མ་རིག་ཀུན་གཞི་བར་དོའི་རྒྱ་གྲོལ་ནས།། རིག་པའི་ཡེ་ཤེས་བར་མེད་ཁྱབ་བདལ་ངང་། །ཕྱམ་གཅིག་གདོད་མའི་སངས་རྒྱས་མངོན་གྱུར་ཤོག །ཅེས་བར་དོ་དྲུག་གི་ཁྲིད་ཀྱི་ས་བཅད་ཙམ་ལ། གནད་དོན་གལ་ཆེན་རེ་འགས་བརྒྱན་དེ། རང་འདྲའི་བླུན་པོའི་དྲན་ཐོ་ཙམ་དུ་དམིགས་ནས་བླ་གཟུགས་པུཎྱའི་མིང་ཅན་གྱི་བྲིས་པའི་དོན་དང་ལྡན་པར་གྱུར་ཅིག དགེའོ། །སརྦ་མངྒ་ལཾ།། །། ༈མ་རིག་འཁྲུལ་བའི་རྒྱུད་བཞི་ནི། རྒྱུ་བདག་ཉིད